**ПРОТОКОЛ**

От проведено заседание на Областния съвет по образование, наука, младежки дейности, култура и спорт

Днес, 13 февруари 2020 г. от 10.00ч. в залата на първи етаж на Областна администрация – Габрово се проведе заседание на членовете на Областен съвет по образование, наука, младежки дейности, култура и спорт. На заседанието присъстваха 14 души - членове на съвета или техни заместници. Отсъстваха: Николай Карагьозов – заместник кмет на Община Дряново; Николинка Хинкова – представител на ОУН – Габрово; Таня Георгиева – експерт РЕКИЦ „Читалища“ Габрово; Евгени Недев – директор на ХГ „Христо Цокев“; Данаил Лалев – заместник председател на Съюза на народните читалища. На заседанието присъства и Николай Пенов – експерт в Община Габрово. Отчетен е необходимият кворум за провеждане на заседанието.

**Невена Петкова:** Добър ден на всички. Предлагам да започваме, закъснелите ще се включат в последствие. Днешното заседание ще премине при следния дневен ред:

1. Информация за промени в състава на съвета и текущи въпроси
2. Обсъждане и приемане Правилник за организацията и дейността на Областен съвет по образование, наука, младежки дейности, култура и спорт
3. Представяне общинските отчети (за 2019г.) и планове за изпълнение на Националната стратегия за младежта (2010-2020) за 2020 г.
4. Други

Има ли предложения за промяна в дневния ред? Няма. Преминаваме към първа точка от от дневния ред:

Изменението в състава на съвета се наложи по две причини:

* Местните избори – имаме определени двама нови членове от страна на местните власти – г-н Николай Карагьозов, зам. Кмет на Община Дряново – отсъства засега, но се надявам да се включи по-късно в заседанието и г-жа Красимира Йораданова, която е дългогодишен заместник кмет на Община Севлиево, но заменя г-жа Сабие Ходжева в съвета.
* Последните изменения на Постановление 100, касаещи Механизъм за съвместна работа на институциите по обхващане, включване и предотвратяване на отпадането от образователната система на деца и ученици в задължителна предучилищна и училищна възраст, наложи провеждането на ежемесечни срещи на Областния координационен център. В него участват представители на ОД на МВР, РЗИ, РДСП, общините. Те участваха и в стария състав на съвета. Решихме да разграничим работата по Механизма за обхват и затова в новия състав на съвета са включени повече представители на културните и спортните среди:

Любка Тинчева – директор на Национален музей на образованието;

Евгени Недев – директор на ХГ „Христо Цокев“

Росица Бакърджиева – директор на Общински спортни имоти

Маргарита Доровска - директор на Дом на хумора и сатирата

Данаил Лалев - зам. председател на Съюза на народните читалища

Преминавам към втора точка от дневния ред. Получили сте проекта на правилника. Измененията в него касаят най-вече чл. 4, където са изброени функциите на Съвета. Останалите изменения в правилника касаят организационно дейността му. Облекчили сме процедурите, свързани с провеждането на заседания. Имате ли предложения за допълнения и изменения в така предложения проект на правилник? Няма. Ще ви помоля да гласуваме. Който е **За** приемането на ПРАВИЛНИК за организацията и дейността на Областен съвет по образование, наука, младежки дейности, култура и спорт, моля да гласува.

Прието е следното решение: Областен съвет по образование, наука, младежки дейности, култура и спорт приема ПРАВИЛНИК за организацията и дейността си.

По трета точка от дневния ред давам думата на общините да представят общинските отчети и планове за изпълнение на Националната стратегия за младежта. Г-жо Рачевиц, заповядайте.

**Нела Рачевиц:** Г-н Пенов ще представи накратко отчета.

**Николай Пенов:** Община Габрово получи 7 проектни предложения по Програма „Младежки дейности“ през 2019г. като от тях бяха финансирани 5 на обща стойност 20 хиляди лева. 55 000 лева беше отделеният бюджет за спортните клубове като са реализирани общо 22 спортни инициативи.

**Нела Рачевиц**: Предстои отчетът и планът да се внесат на Общински съвет. Както сте видели от нашите документи те са много обемни. В тях отчитаме и планираме и инициативи на други организации, но смятаме, че така е редно, за да се даде по-пълна картина на дейностите. Понякога се случва те да не изпълнят това, което сме заложили, но в крайна сметка предпочитаме отчетът и планът да обхващат възможно повече инициативи, не само на общината, но и на други организации. За 2020г. отново мога да потвърдя, че ще работим по програма „Младежки дейности“ като бюджетът е 30 000 лв. Миналата година нямаше достатъчно качествени проекти и финансирахме под предвидения праг. Смятам, че до 5-6 март ще можем да обявим първата сесия. За разлика от миналата година, когато обявихме късно сесията, сега със събирането, оценяването на предложенията, някъде в началото на юни ще може да се започне изпълнението, за да се използва лятото. По отношение на професионалното ориентиране – ще повторим събития, коите се оказаха успешни, предвидили сме и нови. Имаме желание да се насърчи сред младите хора предприемачеството. Проведени са разговори и с РУО.

**Невена Петкова:** Г-н Маринов, искате ли да вземете сега думата за реплика или накрая?

**Георги Маринов:** Да, благодаря Ви, г-жо Петкова. Аз съм си набелязал 4 неща, които да ви кажа днес: за механизма за обхват, за кариерното ориентиране, ученето през целия живот и държавния план прием. По отношение на кариерното ориентиране приветствам това, което каза г-жа Рачевиц. Ще се работи в посока предприемачество при децата в 3 и 4 клас, както и моделът, който разработихме и предложихме от област Габрово на национално ниво. По отношение механизма за обхват – това е държавна политика и нормативната уредба е тежка. Целта не е само да обхванем децата, ами и да ги приобщим към идеята за образование. На този етап обхватът е задължителен за 5 и 6 годишните, но предстои приемането на промени за задължителен обхват от 4 години. В София и големите градове стои проблемът с липсата на база, но при нас такъв проблем не стои. По отношение ученето през целия живот – в тази сфера работим с образоването на възрастни. Обхванали сме родители от с. Душево и с. Шумата, които се обучаваха за придобиване на основно образование и някои от тях желаят да продължат за средно. След малко е заседанието на Постоянната комисия по заетост към Областен управител, която съгласува държавния план-прием в 8 клас. Броят на реализираните професионални паралелки нараства. При зададена целева стойност 58,46% за учениците в професионални паралелки, ние реализираме 65,79%. При зададена целева стойност 65,28% за учениците в STEM паралелки, реализираната стойност е 65,79%. 34,21% от учениците са в профилирани паралелки. Броят на паралелките с дуална система на обучение са 4 с по 6 специалности, има 2 паралелки с три защитени професии и 8 паралелки с очакван недостиг – минимумът ученици в тях е 12. По цялостното изпълнение на план-приема ще предоставя отчет на Областен управител.

**Невена Петкова:** Добре, благодаря Ви, г-н Маринов, давам думата на г-жа Красимира Йорданова.

**Красимира Йорданова:** Отчетът и планът на Община Севлиево за изпълнение на Националната стратегия на младежта бяха приети на заседание на ОбС през януари. Вие сте ги получили. Традиционно Община Севлиево работи с младежи, но в отчета ни фигурират и всички останали заинтересовани страни. Сред най-активните са: Младежкият център, който е общинска структура, МКБППМН, Интеракт, който пряко взаимодейства с бизнес сдружението „Севлиево 21 век“. Относно професионалното ориентиране – всяка година се прави анализ на успеваемостта на завършващите, какви са дипломите им и каква е реализацията. Процентът на продължилите висше образование след 12 клас е много голям. От всички завършили 12 клас ученици 82 са продължили образованието си във висши училища, 55 младежи са започнали работа, а само 13 са безработни. Създадени са добри условия за достъп до информация и бази за развитието на младите хора – галерии, читалища, Спортна зала „Дан Колов“, ЦПЛР „Йовко Йовков“ и др. В Община Севлиево има 22 спортни клуба, които са получили 70 000 лв. финансиране от общината за 2019г. Дейността им беше насърчена на проектен принцип. Развити са и социалните услуги, работи се в посока младежко доброволчество. Имаме и младежки медиатор, който консултира младежи при намирането на работа. В културния календар на общината са залегнали много дейности с младежко участие. Библиотеката и Младежкия център работят с деца и ученици през лятната ваканция.

**Невена Петкова:** Вие бяхте наш много добър партньор при реализацията на инициативата за кариерно ориентиране „Дойдох, видях, разбрах“. Бихте ли ни споделили как продължава сега тази дейност?

**Красимира Йорданова:** Ние продължаваме с реализацията на тази инициатива. Два пъти годишно се провежда с ученици 6 и 7 клас на ротационен принцип в заинтересованите фирми-партньори. Стараем да ги запознаваме с професиите, от които има реална нужда бизнесът, както и да са наясно с условията за работа. Обхванати са и 7 училища извън Севлиево, като използваме училищните автобуси, за да ги превозваме до фирмите. Включени са фирми от дребния и средния бизнес, освен „Идеал стандарт“, който традиционно има такива посещения от ученици. Смятам, че инициативата има добър ефект. Както вече казах над 50 завършили ученици са се реализирали в Севлиево, а не са напуснали града.

**Невена Петкова:** Удовлетворяващо е да чуя това, което предложихме и като законодателни промени, е работещо. От Община Дряново не дойде представител, който да ни информира за отчета и плана за младежта, затова давам думата на г-н Дабков.

**Кольо Дабков:** За мен е радостно, че и новото ръководство обръща внимание на развитието на младите хора. Няма да повтарям колегите, но ние също работим по всички цели, които те изброиха. Получили сте нашия план и отчет, заедно с решението на Общинския съвет. Мога да акцентирам върху активното участие на младежкото НПО „Промяната е в теб“. Общинският съвет подкрепи отново спортните клубове и през тази година. Не е тайна, че повечето от тях са от младежи, както и че гръбнакът на културния календар на общината са отново младите хора. Предвиждат се летни занимания от МКБППМН, както и уроци в библиотеката.

**Невена Петкова:** Г-жо Стоянова, имате ли нещо да допълните. На какъв етап е обобщението на отчетите на областно ниво и какви тенденции се очертават в развитието на младежките политики.

**Михаела Стоянова:** На финала сме по обобщаването на информацията от общините в областен отчет и план. Най-много отчетени дейности има по оперативна цел 2.2.4. Развитие на таланта, творческите умения и културното изразяване на младите хора (като тук се включват различни изложби, конкурси, фестивали и празници, дейности на школите по изкуства, празници и др.) и по оперативна цел. 3.2.3. Насърчаване на физическата активност и спорта сред младите хора (дейности на спортните клубове, участия в състезания, ученически игри. Тук попадат и дейности, свързани със здравословния начин на живот).

Добри резултати са показани и по цел „Популяризиране на доброволчеството“. Всички общини са осигурили участието на младежи доброволци при реализацията на свои инициативи и събития. Като най-активни организации, които работят с доброволци в областта може да се посочат Младежкия център – Севлиево, ИМКА – Габрово, Сдружение „Промяната е в теб“ – Трявна, Общинския съвет по наркотични вещества и Превантивно-информационен център към Община Габрово.

Особена активност на РБ „Априлов-Палаузов“ по приоритета, свързан с насърчаване на гражданското образование и обучение“ – литературни четения, срещи с писатели, летни читални, маратон на четенето и др.

По приоритет 7 Развитие на младите хора в малките населени места и селските райони – отчита се приносът на читалищата. Тук обаче не сте отчели бюджет. Ясно е, че като цяло отчитате главно бюджетът на общините, който отива за спортни дейности и другите инициативи по първите приоритети.

**Нела Рачевиц:** Да, бюджетът на читалищата е трудно да бъде изискан за всяка отделна инициатива. Ние предпочитаме да отчетем дейности по всеки приоритет, за да се покаже, че е работено в тази посока.

**Михаела Стоянова:** Да, разбирам ви. От разговори с вас стана ясно, че е трудно да посочите навсякъде стойности. Имаше и отчет без нито една стойност, който върнахме. При обобщението картината е изкривена, тъй като примерно всички общини отчитат дейност, посочва се един доста голям индикатор за „брой млади хора, включени в инициативата“, срещу който стои нереално ниска сума, изразходван бюджет.

Това особено личи и в плановете ви. Обобщението на бюджета по приоритети показва цели приоритети с бюджет 0 лева, което не стои никак добре.

**Нела Рачевиц:** Да, по същия начин имаме затруднения при попълването на аналитичната справка. Там не мога да посоча статистика за самонаетите или за правонарушения сред младите във възрастта от 18 до 29 години.

**Михаела Стоянова**: Това е образецът на ММС и с него те събират информация и от други институции, които вероятно ще имам тези данни, които ние нямаме. Затова както и при отчитането, предлагам да попълним информацията, с която разполагаме и да се опитаме да я съберем възможно най-пълно. Според указанията на ММС в аналитичните справки посочвайте само дейности, финансирани от общинските бюджети – не се посочват дейности, инициирани на национални или европейско ниво – например Програма „Еразъм“. Не се включва и информация за дейности, инициирани от местните структури на институциите като например МВР, МОН или МТСП – тъй като тези институции подават направо информация по отчета към ММС.

**Невена Петкова:** В точка „други“ от дневния ред искам направя някои съобщения. През януари се подписа Споразумение за сътрудничество между Министерството на образованието и науката и Министерството на културата, с което се засилва още повече взаимодействието между училищата и библиотеките. Моите адмирации към РБ „Априлов-Палаузов“, които отдавна работят в тази посока. Г-жо Цонева, искате ли да ни разкажете повече?

**Савина Цонева:** Да, ние отдавна работим с училищата, но сега вече нещата са официално регламентирани и оформени в това споразумение. Няма да чета споразумението. Като цяло то насърчава още повече четенето и грамотността сред децата.

**Невена Петкова:** По отношение ученето през целия живот – това е не само национална, но и европейска политика. Успяхме да се преборим следващо издание на Националните дни за учене през целия живот да се проведат в Габрово. Датите са 7-9 октовмри. Провеждани са такива дни в Бургас, Русе, Велико Търново. Разчитам да вас да предложите инициативи като част и от културната програма.

Нела Рачевиц: Да, много хубаво, ще съвпадне и с празненствата по случай 160 години Габрово град, годишнината на театъра и духовния празник на Габрово „Св. Петка“. Ще съобразим датите на мероприятията.

**Невена Петкова:** И последно да Ви съобщя, че в периода 7-10 август е Съборът на народното творчество в Копривщица. Очакваме регламент и указания, за да осигурим участие на читалища от областта.

**Росица Бакърджиева**: Смятам, че вече имаме добра спортна база – както в училищата, така и в клубовете се подобри. Имаме и експертния потенциал, и потенциалът на общинската спортна база. Затова смятам, че е добре да обхванем колкото се може повече деца. Има доста деца в риск и с тях трябва да се работи. Да се дават добрите примери на деца, които са и отличници, и спортисти. Има много модели на работа, които съм готова да споделя. Иска ми се да има такива споразумения за работа и между МОН и ММС, както това между МК и МОН. Бихме могли да организираме Дни на отворените врати на спорта. .

**Антоанета Янкабакова:** Радвам се, че доброволчеството присъства вече реално във всички общини и се заделя бюджет за него. Смятам, че може и още. Необходим е бюджет за младежки съвети. През Младежката банка се случват много неща с малки бюджети от по 500 лв. Трябва да инвестираме в разбирането какво е младежко участие. Необходими са общи обучения на ученическите съвети. Овластяването трябва да започне от ученическа възраст. Може да е под формата на областен ученически парламент.

**Невена Петкова:** Благодаря ви. Съвсем скоро отново ще имаме възможност да обсъдим тези неща и да инициираме срещи.

**НЕВЕНА ПЕТКОВА /п/**

*Областен управител на област Габрово и председател на съвета*

Изготвил протокола:

Михаела Стоянова

*Старши експерт в дирекция АКРРДС и секретар на съвета*